[{"text_idx": "#000001", "text": "La Universala Kongreso en Seulo kiel kutime komencig\u0302is per kunsido de la komitato de UEA. En la tagordon estis aldonita punkto pri la krizo inter UEA kaj TEJO, sed la komitato ne havis tempon pritrakti g\u0302in dum sabato. La komitato kunsidos duan fojon en vendredo."}, {"text_idx": "#000003", "text": "Du komitatanoj ankorau\u0306 mankis, por ke la komitato de UEA havu kvorumon tuj c\u0302e la komenco je la 14-a horo en sabato, kiam prezidanto Mark Fettes malfermis g\u0302ian unuan kunsidon en la salono Hodler de la kongresejo en la Hankuk Fremdlingva Universitato. Kvankam pluraj komitatanoj atingis Seulon tro malfrue por trafi la komencon au\u0306 entute la unuan kunsidon, la necesa nombro de 31 komitatanoj estis baldau\u0306 atingita kaj la komitato povis alfronti sian tagordon kun plena decidrajto."}, {"text_idx": "#000004", "text": "Kiel c\u0302iam, la kunsido komencig\u0302is per diversaj teknikaj demandoj, sed c\u0302i-foje ili postulis pli da tempo. La origina plano aprobi la protokolon de la pasintjara kunveno en Nitro rete tuj post g\u0302ia pretig\u0302o kaj tiel s\u0302pari tempon en Seulo, ne realig\u0302is, c\u0302ar la protokolo ne estis finpolurita lau\u0306 la siatempe faritaj rimarkoj. Nur surloke en Seulo oni disdonis la finan version."}, {"text_idx": "#000006", "text": "La sabata tagordo antau\u0306vidis elekton de nova elekta komisiono por kunordigi la elekton de la estraro kaj aliaj gvidorganoj en 2019. Du el la tri antau\u0306aj komisionanoj, Michael Boris Mandirola kaj Ileana Schroeder, pretas por nova periodo sed Ulrich Lins ne. La elekto de nova konsisto estis prokrastita g\u0302is la dua kunsido en vendredo, same kiel decido pri s\u0302ang\u0302oj en la elektoregularo, kiun oni trovas tro rigida en la praktiko."}, {"text_idx": "#000008", "text": "Laborgrupo el Michael Boris Mandirola, Guy Matte, Francesco Maurelli kaj Barbara Pietrzak ricevis la taskon prepari proponon por la vendreda kunsido pri la plua trakto de la revizio de la regularo. G\u0302i ricevis la saman taskon ankau\u0306 rilate la regularon pri retaj voc\u0302donoj surbaze de la spertoj pri g\u0302ia aplikado c\u0302e kelkaj voc\u0302donoj, kiuj jam okazis."}, {"text_idx": "#000009", "text": "C\u0302ar tempo jam mankis, la agadraporto de la estraro pri la jaro 2016 estis traktita praktike sen diskuto. La financaj dokumentoj altiris pli da rimarkoj, precipe ilia lastmomenta prezento al la komitato."}, {"text_idx": "#000010", "text": "La komitato kunsidas. Foto: Francisco Veuthey."}, {"text_idx": "#000011", "text": "Osmo Buller riproc\u0302is la estraron pri la drasta falo de la membronombro kaj sekve de la kotizenspezoj, kiuj restis c\u0302irkau\u0306 23 000 eu\u0306rojn sub la bug\u0302eto. Lau\u0306 li la estraro tute ne sekvis la evoluon, c\u0302ar g\u0302i informis la komitaton pri la stato de la membraro nur meze de decembro, kiam nenio plu estis farebla por redukti la perdon."}, {"text_idx": "#000012", "text": "Vicprezidanto Stefan MacGill replikis, ke la perdo grandparte s\u0302uldig\u0302is al tio, ke la fondaj\u0302o Canuto povis pagi kotizon por multe malpli da membroj, c\u0302ar g\u0302ia transiro al novaj praktikoj postulas tempon. Buller trovis tion preteksto, c\u0302ar lau\u0306 li la praktikoj, kiuj evoluis tra la jaroj, plu restas validaj kaj aplikendaj."}, {"text_idx": "#000013", "text": "Kvankam la oficiala librotena rezulto montris deficiton de 48.723 eu\u0306roj anstatau\u0306 la bug\u0302etitaj 38.000 eu\u0306roj, la spezokonto kaj bilanco de 2016 tamen estis aprobitaj preskau\u0306 unuanime. Same facilan sorton vers\u0302ajne ne spertos la propono pri bug\u0302eto por 2018, kiun la komitatanoj ricevis tri tagojn antau\u0306 la UK. G\u0302i estos en la tagordo de la vendreda kunsido."}, {"text_idx": "#000015", "text": "La kunsido finig\u0302is per anonco de la rezulto de voc\u0302donado pri unu plia komitatano C, nome Dennis Keefe, kiu estis komitatano B en la periodo 2013\u20132016. Lia reveno al la komitato estis akceptita per 25 voc\u0302oj por kaj 3 sindetenoj."}, {"text_idx": "#000016", "text": "Krome la komitato au\u0306dis, ke en g\u0302ia voc\u0302donado pri du novaj membroj al la Honora Patrona Komitato kaj pri unu nova Honora Membro la prezentitaj kandidatoj estis akceptitaj. La ciferajn rezultojn de tiuj voc\u0302donadoj oni ne kutimas anonci kaj la nomoj de la elektitoj estos publikigitaj en la inau\u0306guro de la kongreso en dimanc\u0302o."}, {"text_idx": "#000018", "text": "En la raporto Osmo Buller skribas: \"Kvankam la oficiala librotena rezulto montris deficiton de 58 325 eu\u0306roj anstatau\u0306 la bug\u0302etitaj 38 000 eu\u0306roj\". Lau\u0306 mia scio tiu informo ne estas korekta. Estus tre bele, se Libera Folio povus korekti."}, {"text_idx": "#000019", "text": "Lau\u0306 tio, kion Libera Folio raportis pli frue, la oficiala deficito estis iom pli ol 48.000 eu\u0306roj."}, {"text_idx": "#000025", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}]